הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 20, 2022-02-24 08:00

שרן השכל: אני פותחת את ישיבת ועדת הקנאביס של הכנסת.

שרן השכל: אני רוצה להבהיר בתחילה שמה שהיה בדיון הקודם, לא יתקיים עכשיו.

שרן השכל: אנשים שיתפרצו שלא ברשות דיבור, אנשים שלא ניתנה להם זכות דיבור ויתחילו לצעוק בוועדה, אני פשוט אוציא אותם ל-10 דקות להתקררות, לרגיעה ורק אחר כך הם יוכלו לחזור לוועדה.

שרן השכל: אנחנו פותחים את פרק העובדים.

שרן השכל: ענת, אם תוכלי בבקשה להקריא את הנוסח כפי שהוא תוקן, כולל התיקונים עכשיו.

ענת מימון: אני מזכירה שזה פרק שאנחנו נמצאים בו בדיון מחדש לפי סעיף 115 לתקנון הכנסת.

ענת מימון: אני מקריאה את הנוסח החדש:

ענת מימון: בעל רישיון ימנה אדם בעל כשירות מטעמו שיהיה אחראי על השגת אישור כשירות לעובד שמבצע פעולות בקנאביס (להלן – הגורם המרכז) ויודיע על מינוי כאמור ועל זהות הגורם המרכז למנהל.

ענת מימון: לעניין זה רשאים מספר בעלי רישיון למנות מטעמם במשותף גורם מרכז אשר יהיה אחראי להשגת אישור כשירות העובדים לפי סעיף זה אצל כל בעלי הרישיון שמינו אותו.

ענת מימון: תשובת משטרת ישראל למנהל לפי סעיף קטן (ג) תימסר, בין אם היא מתנגדת למינוי העובד ובין אם לאו.

ענת מימון: הודיעה המשטרה כי אין מניעה להעסקת העובד, יודיע המנהל לבעל הרישיון בתוך 5 ימים על האישור ותאושר העסקת העובד אצל בעל הרישיון לתקופה שלא תפחת משנה אלא אם כן התקבל לגביו מידע חדש שיש בו כדי למנעו את המשך העסקתו והמשטרה הודיעה על כך למנהל.

ענת מימון: ואולם עובד שקיבל אישור כאמור יוכל לעבור בתוך תקופת האישור לעבוד אצל בעל רישיון אחר ללא צורך באישור העסקתו מחדש.

ענת מימון: הגורם המרכז יעביר למנהל אחת לשישה חודשים רשימה מעודכנת של כל העובדים שאושרו לעבודה אצל בעל הרישיון לפי הוראות סעיף זה, ובנוסף יעדכן את הנהל על כל גריעה או הוספה של עובד לרשימת העובדים.

ענת מימון: אני לא בטוחה שצריך את הרישה כי המנהל אמור לדעת.

ענת מימון: אתם עדיין רוצים את זה?

ענת מססה קינן: בינתיים תשאירי את זה כך.

ענת מימון: פנייה של הגורם המרכז למנהל לפי הוראות סעיף קטן (ג) תיעשה לכל היותר אחת לחודש ויצורפו לה הפרטים הבאים לגבי העובדים שמבקשים להעסיק: שם מלא של העובד, מספר תעודת זהות, שם האב וצילום תעודת הזהות של העובד.

ענת מימון: אני מעירה שיש לנו כאן שאלה.

ענת מימון: עכשיו עלה הנושא שיתכן שיש תנאים נוספים, איזה שהם תנאי סף להעסקת עובדים כמו לדוגמה גיל העובד.

ענת מימון: אני סבורה שאם יש מניעה ואיסור לבעל רישיון להעסיק עובד בגיל מסוים, ממילא אסור לו וזאת אחריות שלו והוא לא יבקש להעסיק עובד כזה.

קריאה: מה עם קטינים?

ענת מימון: זה בדיוק מה שאני אומרת.

ענת מימון: אני מסבירה.

ענת מימון: אם יש איסור להעסיק קטינים - - -

קריאה: זה לא איסור להעסיק קטינים, אלא שזה לא ראוי שקטינים יעבדו עם קנאביס.

ענת מימון: אנחנו לא יודעים - זה נאמר לנו עכשיו, לפני 10 דקות – מה מקור האיסור, ההמלצה, האם ראוי או לא ראוי, איך שקוראים לזה.

ענת מימון: אנחנו מבקשים לבדוק את הנושא.

ענת מימון: ככל שיהיה צורך להוסיף בקריאה שנייה ושלישית בדיקה נוספת של המנהל לעניין תנאים נוספים ברישיון מעבר להערכת המסוכנות, אנחנו נוסיף.

ענת מימון: כרגע, כמו שזה הוצג לנו, זה משהו שיכול להיות כתנאי ברישיון ואנחנו לא בטוחים שצריך להוסיף את זה לפרק הזה.

ענת מימון: כאמור, בגלל שעדיין אנחנו לא יודעים מה מקור ההוראה הזאת, אנחנו נבחן את זה אבל לא בשלב הזה.

שרן השכל: בסדר.

שרן השכל: הערות.

שרן השכל: המשרד לביטחון פנים.

שרן השכל: אני נותנת שתי דקות לכל אחד.

ענת מססה קינן: אנחנו מבקשים שהאישור יינתן על ידי המנהל ושחוות הדעת תועבר על ידי המשטרה לעניין שלום הציבור וביטחוני.

ענת מססה קינן: אני אציין שפסקה (ד) מונה את אותם תנאים שהיום נבדקים כגון גיל העובד.

ענת מססה קינן: היום, להבנתי, מתחת לגיל 25 הוא לא יכול להיות בשל העובדה שקטינים, יש להם רגישות מיוחדת.

ענת מססה קינן: כך גם ניתן לראות בצוות הבין-משרדי.

ענת מססה קינן: יש רצון להגן עליהם.

ענת מססה קינן: גם לגבי הנושא של הרוקחים עליו דיברנו, שאמרו שבודקים.

ענת מססה קינן: לכן סעיף שאומר שברגע שניתן, אתה חייב לתת, אפשר להגדיר את מה הוא בודק.

ענת מססה קינן: אפשר להגיד שבנוסף יעמדו בתנאים של תוספת מסוימת שהיא גיל.

יובל לנדשפט: אנחנו לא רוצים להיות צינור.

יובל לנדשפט: גם היום אנחנו לא צינור.

יובל לנדשפט: אנחנו מקבלים את חוות הדעת של המשטרה, כמו למשל אתמול בדיון מיוחד, מידע שאפילו אי אפשר לחשוף ולא היה ניתן לשלוח אותו במייל, ואנחנו מחווים את חוות הדעת יחד.

יובל לנדשפט: אבל כמו שזה כתוב היום, אנחנו למעשה רק צינור עבור המשטרה.

יובל לנדשפט: אנחנו לא רוצים להיות צינור.

יובל לנדשפט: אם צינור, שהעוסקים ילכו ישר למשטרה חוות הדעת שלנו לגבי הכשירות האיכותית של המקצוע – רוקח אחראי, שיקולים – לגבי עניין הרישיון, זה יכול להיעשות במקום אחר אם יוחלט שזה הולך ישירות למשטרה.

רננה מיסקין: להוסיף על מה שיובל אמר.

רננה מיסקין: גם היום מה שקורה זה שההמלצה של משטרת ישראל לעניין שלום הציבור וביטחונו בלבד.

רננה מיסקין: כאשר אנחנו שוקלים בהקשר הזה, אנחנו שוקלים רק את השיקולים האלה כאשר המקצועיות לא נמצאת אצל משרד הבריאות אלא היא אצל המשטרה והמשרד לביטחון פנים.

רננה מיסקין: לכן ההצעה כפי שהיא הופיעה ונדונה הייתה במובן הזה שיפור של המצב הקיים שבו זה באמת הולך וחוזר בשביל גורם שמחליט על סמך המלצה של מישהו שכן מומחה בלי לשקלל עוד שיקולים באותו הקשר.

רננה מיסקין: השקלול נעשה במקום אחר ולכן את כל הרישוי של הקנאביס בכלל ההיבטים אנחנו לא מעבירים בשלב זה למשרד לביטחון פנים או למשטרה.

רננה מיסקין: מה שכן, בנוסח הנוכחי – סליחה על זה אבל - אנחנו ליטרלי פקידה של משטרת ישראל, מקבלים ומעבירים, מקבלים ומעבירים.

רננה מיסקין: אם רצינו לייעל במסגרת הצעת החוק הזאת, להערכתי אנחנו מטילים עול והארכה משמעותית של לוחות הזמנים מעבר למצב הקיים.

שרן השכל: תודה רבה על הדברים.

רננה מיסקין: נדון לקראת קריאה שנייה ושלישית.

שרן השכל: לקראת קריאה שנייה ושלישית אנחנו כמובן נדון בכל הדברים עליהם דיברנו.

שרן השכל: כרגע אנחנו לא נוגעים בזה מעבר למה שהיועצת המשפטית אמרה.

שרן השכל: אנחנו מבינים את הבעייתיות.

שרן השכל: יש הערות?

שרן השכל: עמר בר-לב, רם שפע, משטרת ישראל, אנחנו נשאיר את זה כרגע כפי שזה ולקראת קריאה שנייה ושלישית נדון ביותר עניין לתוך אותם פרטים.

שרן השכל: משרד המשפטים, אתם רוצים להוסיף מילה.

עילם שניר: כן.

עילם שניר: אני רק רוצה להגיד - הנושא הזה ילובן בהכנה לקריאה שנייה ושלישית - שכרגע בנוסח, סעיף (ד) שאומר אישור העסקת העובד, הנוסח שאומר ש"אין מניעה להעסקת עובד, תאושר העסקת העובד", היא גוברת על תנאי רישיון בפקודה.

עילם שניר: אם רוצים להבהיר שזה לא גובר על זה שהמנהל יכול בתנאי הרישיון לקבוע תנאים אחרים, צריך להבהיר את זה.

עילם שניר: אני אומר לפרוטוקול שאת זה נצטרך ללבן.

שרן השכל: לקראת קריאה שנייה ושלישית אנחנו ננסח את זה כמו שצריך.

שרן השכל: אני מעלה את ההצעה כפי שהיא להצבעה.

שרן השכל: מי בעד?

שרן השכל: מי נגד?

שרן השכל: מי נמנע.

שרן השכל: אושר

שרן השכל: הסעיף אושר.

שרן השכל: אנחנו עוברים לנושא הבא בסדר היום, אריזה וסימון.